[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 23.3.2007

KOM(2007) 152 endelig

2004/0154 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende

Rådets fælles holdning med henblik på vedtagelse af Europa-Parlamentets og Rådets forordning om generelle regler for Fællesskabets finansielle støtte inden for transeuropæiske transport- og energinet

2004/0154 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende

Rådets fælles holdning med henblik på vedtagelse af Europa-Parlamentets og Rådets forordning om generelle regler for Fællesskabets finansielle støtte inden for transeuropæiske transport- og energinet

1. SAGSFORLØB

Kommissionens forslag sendt til Europa-Parlamentet og Rådet: (KOM(2004) 475 -2004/0154 (COD)) | 14.7.2004 |

Udtalelse afgivet af Det Europæiske Økonomiske og Sociale Udvalg: | 10.3.2005 |

Udtalelse afgivet under Europa-Parlamentets førstebehandling: | 26.10.2005 |

Kommissionens ændrede forslag sendt til Europa-Parlamentet og Rådet: (KOM(2006) 245 - 2004/0154 (COD)): | 24.5.2006 |

Fælles holdning vedtaget: | 22.3.2007 |

2. FORMÅLET MED KOMMISSIONENS FORSLAG

Den 14. juli 2004 vedtog Kommissionen et forslag til Europa-Parlamentets og Rådets forordning om generelle regler for Fællesskabets finansielle støtte inden for transeuropæiske transport- og energinet, og dette forslag skal træde i stedet for Rådets forordning (EF) nr. 2236/95.

Formålet med denne forordning er at fastlægge betingelserne, reglerne og procedurerne for Fællesskabets finansielle støtte til projekter af fælles interesse inden for transeuropæiske transport- og energinet i henhold til traktatens artikel 155, stk. 1.

Kommissionens oprindelige forslag blev ændret den 24. maj 2006 primært for at tilpasse dette til den interinstitutionelle aftale af april 2006 om Fællesskabets finansielle rammer for perioden 2007-2013.

De budgetmæssige ressourcer, der er afsat i Kommissionens oprindelige forslag, overstiger langt de beløb, der er afsat i de finansielle rammer for perioden 2007-2013 til transeuropæiske transport- og energinet. Revisionen af det oprindelige forslag til "TEN-forordningen" følger derfor af behovet for at tilpasse forordningen til de budgetmidler, der er godkendt i april 2006.

De ressourcer, der er afsat i de finansielle rammer, udgør kun 40 % af det beløb, som oprindeligt blev foreslået for transportsektoren, og 45 % af det foreslåede beløb for energisektoren. Dette gør det også nødvendigt at tilpasse procedurerne for tildeling af støtte (herunder især for projektudvælgelse og støttesatser).

Herudover er der også taget hensyn til en del af Europa-Parlamentets ændringsforslag ved førstebehandlingen i det reviderede forslag. Endelig er der medtaget en række redaktionelle forbedringer i forslaget.

3. BEMÆRKNINGER TIL DEN FÆLLES HOLDNING

Rådet vedtog med kvalificeret flertal sin fælles holdning den 22.3.2007. Nærværende tekst afspejler ikke alene Rådets fælles holdning, men ligeledes det kompromis, de tre institutioner nåede til enighed om efter trepartsforhandlinger, der er ført i perioden september til november 2006. Formanden for Europa-Parlamentets Budgetudvalg og ordføreren for dette forslag har ved brev oplyst rådsformandskabet om, at hvis denne kompromistekst vedtages i den foreliggende form, vil de anbefale, at Budgetudvalget og plenarforsamlingen vedtager den fælles holdning uden ændringer i forbindelse med Europa-Parlamentets andenbehandling.

Ved den fælles holdning er Kommissionens forslag ændret på en række punkter; de vigtigste fremgår af nedenstående:

- I artikel 2, artikel 6 og i bilaget indføres to nye former for fællesskabsstøtte til projekter med offentlig-privat partnerskab på transportområdet. De er udarbejdet i tæt samarbejde med og med støtte fra Kommissionen og Den Europæiske Investeringsbank.

- Artikel 5 vedrørende projektudvælgelsen blev ændret for så vidt muligt at sikre disse reglers sammenhæng med de gældende retningslinjer for transport og energi og samtidig tage hensyn til Rådets og Europa-Parlamentets synspunkter. Kommissionen kan acceptere disse ændringer.

- Artikel 6 blev bevaret næsten uændret, idet alene de foreslåede støttesatser for prioriterede projekter for indre vandveje og for prioriterede projekter på energiområdet ikke blev accepteret. Kommissionen beklager, at dets forslag til satser ikke fuldt ud vandt støtte, men accepterer kompromiset.

- Artikel 7, stk. 1, vedrørende ikke-kumulation af fællesskabsbistand er udgået. Selv om Kommissionen ville have foretrukket at bevare dette stykke, er princippet om ikke-kumulation ifølge dens opfattelse ikke berørt heraf.

Kommissionen har forelagt en erklæring om dette spørgsmål, der er vedlagt referatet af forhandlingerne på mødet i Rådet (transport, telekommunikation og energi) i december (se vedlagte erklæring).

- Artikel 8 blev ændret let for at tydeliggøre, at kriterierne i beslutningerne om retningslinjer og TEN-forordningen alene anvendes i arbejdsprogrammerne, og at de ikke benyttes til at tilføje, ændre eller begrænse mindre betydende elementer i den grundlæggende retsakt. Kommissionen kan tilslutte sig disse ændringer.

- Artikel 9 blev ændret for at sikre et samråd med forskriftsudvalget om Kommissionens afgørelse om størrelsen af støttebeløbet for de udvalgte projekter eller delprojekter. Kommissionen kan acceptere dette samråd.

- Artikel 15, vedrørende det udvalg, der skal konsulteres om visse af Kommissionens afgørelser – f.eks. om arbejdsprogrammet – blev ændret for at benytte et forskriftsudvalg i stedet for et rådgivende udvalg. Kommissionen kan acceptere et forskriftsudvalg, som det også var tilfældet i forordning (EF) nr. 2236/95.

4. KONKLUSION

Kommissionen er af den opfattelse, at Rådets fælles holdning ikke adskiller sig fra Kommissionens forslag, hverken hvad angår dets hovedmål eller idé, og kan derfor give den sin tilslutning. Kommissionen glæder sig over, at den fælles holdning afspejler resultatet af de interinstitutionelle forhandlinger, og at det dermed bliver muligt at vedtage forslaget allerede efter andenbehandlingen.

Bilag: erklæring om ikke-kumulation.

Kommissionens erklæring om ikke-kumulation:

"Spørgsmålet om kumulation af fællesskabsfinansiering fra forskellige finansieringskilder til samme projekt har været en konstant bekymring for Kommissionen. Revisionsretten har fremhævet spørgsmålet i sine rapporter om Kommissionens gennemførelse af de transeuropæiske net.

I forbindelse med de operationelle programmer, der modtager finansiel bistand fra strukturfondene og/eller Samhørighedsfonden, kan andre finansielle fællesskabsinstrumenter end disse fonde ikke erstatte den obligatoriske nationale samfinansiering.

Udgifter inden for et projekt, som er led i et operationelt program, der modtager finansiel bistand fra strukturfondene og/eller Samhørighedsfonden, kan ikke modtage anden fællesskabsfinansiering. Det følger heraf, at når udgifter til f.eks. ERTMS-udstyr eller elektrificering af en jernbanelinje ikke modtager finansiel bistand fra strukturfondene og/eller Samhørighedsfonden, vil de kunne finansieres via TEN. Den faktiske anlæggelse af jernbanelinjen vil kunne finansieres via EFRU eller Samhørighedsfonden.

Projekter kan også opdeles i geografiske dele, som kan samfinansieres via enten EFRU/Samhørighedsfonden eller TEN.

Kommissionen vil derfor, når den yder TEN-tilskud, kontrollere, om projekterne har modtaget finansiering fra strukturfondene og/eller Samhørighedsfonden.

Kommissionen vil også efter høring af Revisionsretten udstede retningslinjer til medlemsstaterne om, hvordan de forskellige finansieringsinstrumenter kan kombineres."